b'\n_START_ARTICLE_\nVodenjak (mitologija)\n_START_PARAGRAPH_\nVodenjak je u slavenskoj mitologiji mu\xc5\xa1ki vodeni duh ili demon koji boravi u dubokim vodama, virovima rijeka, na u\xc5\xa1\xc4\x87ima rijeka, pored vodenica, u jezerima, mo\xc4\x8dvarama itd. (sli\xc4\x8dno, ali ne jednako bi\xc4\x87e kao vodanoj)._NEWLINE_Vodenjaci su se \xc4\x8desto prikazivali kao zli duhovi koji su vrebali na ljude \xc5\xbeele\xc4\x87i ih utopiti. No, u pri\xc4\x8dama se \xc4\x8desto prikazuju kao stroga, ali pravedna bi\xc4\x87a.\n_START_SECTION_\nEtimologija\n_START_PARAGRAPH_\nKod ve\xc4\x87ine slavenskih naroda, naziv potje\xc4\x8de iz korijena vod-, jer vodenjak stanuje u vodi.\n_START_SECTION_\nRasprostranjenost mita\n_START_PARAGRAPH_\nPrvi pisani zapis o vodenjaku potje\xc4\x8de iz 14. stolje\xc4\x87a._NEWLINE__NEWLINE_U mitologiji se pojavljuje najvi\xc5\xa1e kod Hrvata, Srba, Slovenaca i drugih Isto\xc4\x8dnih i Zapadnih Slavena, ali i kod drugih srednjoeuropskih narodima, iako mnogo manje. Kod Ma\xc4\x91ara, postoji viziember (vodeni \xc4\x8dovjek) koji \xc5\xbeivi u rijekama, jezerima i bunarima, a nastaje od utopljenika. Kod Ju\xc5\xbenih Slavena, obi\xc4\x8dno se poistovje\xc4\x87uje, pod utjecajem kr\xc5\xa1\xc4\x87anstva, s vragom koji ima neka obilje\xc5\xbeja vodenog duha.\n_START_SECTION_\nIzgled\n_START_PARAGRAPH_\nU razli\xc4\x8ditim podru\xc4\x8djima se prikazuje na razli\xc4\x8dite na\xc4\x8dine. Uvijek se radi o mu\xc5\xa1karcu koji \xc5\xbeivi pod vodom, \xc4\x8desto je gol, dlakav i bradat, zelene kose, ponekad i s rogovima ili jednim ro\xc5\xa1\xc4\x8di\xc4\x87em i kozjim nogama, dok mu se nekad donji dio tijela prikazuje kao riblji, a gornji kao u dlakavog mu\xc5\xa1karca dugih noktiju. \xc4\x8cesto je ve\xc4\x87i od prosje\xc4\x8dna \xc4\x8dovjeka, ali rje\xc4\x91e, u nekim krajevima govori se i o patuljku. U nekim legendama, vodenjak mo\xc5\xbee mijenjati oblik i pretvoriti se u psa, ovna, zmiju, jelena, ribu ili u malo dijete koje pla\xc4\x8de.\n_START_SECTION_\nPona\xc5\xa1anje i druga vjerovanja\n_START_PARAGRAPH_\nVodenjaka se ljudi boje, jer on odvla\xc4\x8di nepa\xc5\xbeljive u dubinu. U vodi, vodenjak ima ogromnu snagu, ali ona slabi kad ga se izvu\xc4\x8de na suho. U nekim krajevima Hrvatske, posebno u unutra\xc5\xa1njosti, \xc4\x8deste su legende o vodenjaku koji ne dira ljude na obali rijeke, osim ako se netko kupa u podne. Nekad \xc5\xbeivi i u bunarima, pa su se tako djeca pla\xc5\xa1ila da ne gledaju u bunar, jer \xc4\x87e ih vodenjak povu\xc4\x87i i utopiti._NEWLINE_Postoje i pozitivna vjerovanja o ovom bi\xc4\x87u. U mnogim pri\xc4\x8dama prikazan je kao pravedan i mudar. Katkad poma\xc5\xbee i ribarima. No, zbog utjecaja kr\xc5\xa1\xc4\x87anstva obi\xc4\x8dno je u legendama prikazan kao vrag ili demon koji nema nikakvih dobrih namjera._NEWLINE_Prema nekim predajama, vodenjak uzima rusalku za \xc5\xbeenu ili ugrabi neku djevojku pa je odvede u svoje podvodno kraljevstvo. Sa \xc5\xbeenama je \xc4\x8desto imao i spolnih veza, pogotovo ako bi one htjele neku uslugu od njega, jer nije bio ravnodu\xc5\xa1an prema njima._NEWLINE_Protiv vodenjaka mo\xc5\xbee se za\xc5\xa1tititi molitvom i raznim sakralnim formulama, svetom vodom, \xc4\x8de\xc5\xa1njakom ili paprati. Tako\xc4\x91er, da bi se izbavio od njega, \xc4\x8dovjek mu mo\xc5\xbee zadati te\xc5\xa1ku zagonetku na koju ovaj ne\xc4\x87e uspjeti odgovoriti.\n_START_SECTION_\nObi\xc4\x8daji\n_START_PARAGRAPH_\nDa bi udobrovoljili vodenjaka, slavenski narodi su mu katkad prinosili \xc5\xbertvu, prvi ulov ribe ili neku \xc5\xbeivotinju, kruh, sol, novac i sli\xc4\x8dno. Ribari su posebno davali \xc5\xbertvu vodenjaku za bogat ulov.'